Departement ontken waarskuwing aan pediaterDr. Tim de Maayer (Foto: Change.org) Die departement van gesondheid in Gauteng sê hy neem met kommer kennis van ŉ misleidende verklaring deur DA-LP Jack Bloom dat ŉ waarskuwingsbrief aan die pediater dr. Tim de Maayer uitgereik is. Bloom het in ŉ verklaring gesê De Maayer, die pediater wat in Mei aanvanklik geskors is ná ŉ ope brief oor die toestande by die Rahima Moosa-moeder-en-kind-hospitaal (RMMCH), het ŉ skriftelike waarskuwing ontvang. Volgens Bloom het Nomantu Nkomo-Ralehoko, waarnemende LUR van gesondheid, in ŉ skriftelike reaksie op sy vrae in die Gautengse wetgewer bevestig dat die waarskuwingsbrief op De Maayer beteken is. Volgens Nkomo-Ralehoko het die hospitaal se uitvoerende hoof, dr. Nozuko Mkabayi, die besluit geneem om De Maayer te skors. Die redes was die “oortreding van ŉ interne kommunikasiebeleid en staatsdiens-gedragskode”. “Dr. Mkabayi se rol in die skorsing het die weg gebaan vir dissiplinêre stappe. Nkomo-Ralehoko sê ná die skorsing teruggetrek is, het die partye saamgestem dat ŉ skriftelike waarskuwing uitgereik moet word.” Bloom meen dit is verregaande dat De Maayer gedissiplineer word omdat hy net sy gewete gevolg het en die verskriklike toestande by die hospitaal, wat tot die afsterwe van sy jong pasiënte gelei het, te onthul. “Intussen is daar geen dissiplinêre stappe teen die hospitaal se uitvoerende hoof vir haar wraaksugtigheid teen De Maayer nie. Nkomo-Ralehoko het gesê ‘die departement het nog nie bepaal dat die uitvoerende hoof enige fout begaan het nie’.” Die DA meen dissiplinêre stappe teen die uitvoerende hoof is geoorloof en ŉ doeltreffende maatreël om die probleme te takel wat De Maayer onthul het. Motalatale Modiba, woordvoerder van die Gautengse departement van gesondheid, het Dinsdag gesê die DA se verklaring is “ŉ verdraaiing van feite en bevestig dat só waarskuwingsbrief glad nie uitgereik is nie”. Modiba doen ŉ beroep op Bloom om die brief te deel. Volgens Modiba het Nkomo-Ralehoko in ŉ geskrewe reaksie op 2 Augustus 2022 aangedui dat alhoewel die partye nagedink het oor ŉ waarskuwingsbrief teen dr. De Maayer, is dit nooit uitgereik nie en die partye het besluit om die saak te sluit. “Die Gautengse departement van gesondheid wil benadruk dat daar geen dissiplinêre stappe teen dr. Tim de Maayer van stapel gestuur is nie. Geen waarskuwingsbrief is op hom beteken nie. Die departement beskou die saak nou as afgehandel en sal nie verder kommentaar lewer hieroor nie.”